Publication: Magyar Közlöny
Issue: MK-2001-117 (Year: 2001, Number: 117)
Era: 1990-2004
Section: szóló 31/1996. (VI. 19.) IKM rendelet tartalmazza.
Paragraph Index: 371

2. Szakmai elméleti vizsga és értékelése A szakmai elméleti vizsga írásbeli és szóbeli részből áll. A) Írásbeli vizsga Az írásbeli vizsga tartalma: — az elkészített mesterremek teljes árvetésének elkészítése, — szakrajz. Az írásbeli vizsga időtartama: maximum 3 óra. A szükséges árvetési űrlapot, írólapot a vizsgázó kézhez kapja. Az írásbeli vizsgára is tételhúzással kerül sor. Adható maximális pontszám: árvetés 10 pont, szakrajz 5 pont. Számológépen, táblázatokon és rajzeszközökön kívül a mesterjelölt más segédeszközt nem használhat. Az írásbeli vizsgán a minden kérdéscsoportot külön-külön kell értékelni, majd ezek figyelembevételével kell az írásbeli vizsgát minősíteni. „Nem felelt meg” minősítést kell adni az írásbeli vizsgára, ha bármelyik kérdéscsoport megoldása elégtelen. A sikeres írásbeli vizsga minősítése: „megfelelt”. „Megfelelt” minősítést kap az a jelölt, aki az írásbeli vizsga min. 75%-át teljesítette. B) Szóbeli vizsga A szóbeli vizsga négy kérdéscsoportból áll: — szakmai ismeret, — anyagismeret, — művészettörténet, szakmatörténet, — munkavédelmi ismeretek. A mesterjelölt minden tantárgyból húzott tétel alapján ad feleletet. A kérdések száma témakörönként maximum 2 kérdés lehet. Adható maximális pontszám témakörönként 10 pont, azaz összesen 40 pont. A vizsga időtartama: 30 perc. A szóbeli vizsgán az egyes tantárgyakat külön-külön kell értékelni. „Nem felelt meg” minősítést kell adni a szóbeli vizsgára, ha bármelyik tantárgy értékelése elégtelen. A sikeres szóbeli vizsga minősítése „megfelelt”. Minden témakört külön-külön értékelni kell, a minősítést a vizsgabizottság egyszerű szótöbbséggel dönti el.

Source: https://magyarkozlony.hu/hivatalos-lapok/4c170df974ed230dab9f72b600b4b73256ee2766/dokumentumok/9032daf369c9a7ce9d5e1bcc6b09d00b500d4101/letoltes